CELEX: 32015D1943
Language: lv
Date: 2015-10-27 00:00:00
Title: Komisijas Īstenošanas lēmums (ES) 2015/1943 (2015. gada 27. oktobris), ar ko groza Īstenošanas lēmumu 2014/909/ES, pagarinot pret mazo stropu vaboli Itālijā noteikto aizsardzības pasākumu piemērošanas termiņu (izziņots ar dokumenta numuru C(2015) 7330) (Dokuments attiecas uz EEZ)

29.10.2015   
            
            
               LV
            
            
               Eiropas Savienības Oficiālais Vēstnesis
            
            
               L 283/11
            
         KOMISIJAS ĪSTENOŠANAS LĒMUMS (ES) 2015/1943
   (2015. gada 27. oktobris),
   ar ko groza Īstenošanas lēmumu 2014/909/ES, pagarinot pret mazo stropu vaboli Itālijā noteikto aizsardzības pasākumu piemērošanas termiņu
   
      
         (izziņots ar dokumenta numuru C(2015) 7330)
      
   
   (Autentisks ir tikai teksts itāļu valodā)
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
   ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
   tā kā:
   
               (1)
            
            
               Pēc tam, kad Itālija bija paziņojusi par mazās stropu vaboles (Aethina tumida) sastopamību Kalabrijas un Sicīlijas reģionā, ar Komisijas Īstenošanas lēmumu 2014/909/ES (3) tika noteikti konkrēti aizsardzības pasākumi. To piemēro līdz 2015. gada 30. novembrim.
            
         
               (2)
            
            
               Itālija 2015. gada 16. septembrī paziņoja Komisijai, ka, veicot inspekcijas un epidemioloģiskās izmeklēšanas saskaņā ar Īstenošanas lēmumu 2014/909/ES, kā arī aktīvo uzraudzību attiecībā uz mazās stropu vaboles sastopamību attiecīgajos Itālijas reģionos, tika konstatēti jauni invāzijas gadījumi Kalabrijā.
            
         
               (3)
            
            
               Pasaules Dzīvnieku veselības organizācijas (OIE) noteiktajos starptautiskajos standartos ir ieteikts veikt ikgadējus pētījumus, pirms teritoriju atkal atzīt par brīvu no kaitīgā organisma. Ir grūti precīzi noteikt mazās stropu vaboles invāziju epidemioloģisko attīstību, jo simptomi var palikt nepamanīti un šādas invāzijas var skart arī savvaļas bišu saimes. Invāzijas gadījumi, par kuriem Itālija iepriekš ziņoja 2014. gadā, bija konstatēti rudenī, laikposmā no septembra līdz decembrim. Tāpēc pašreizējā un nākamajā ikgadējā apsekojumā būtu jāaptver attiecīgi viss 2015. un 2016. gada rudens periods.
            
         
               (4)
            
            
               Ņemot vērā, ka epidemioloģiskā situācija minētajos Itālijas reģionos vēl nav noteikta un trūkst papildu informācijas par pašreizējo un nākamo apsekojumu, pēc paredzamajām nākamās biškopības sezonas beigām 2016. gada novembra nogalē Īstenošanas lēmumā 2014/909/ES paredzēto pasākumu piemērošanas termiņu nepieciešams pagarināt par vēl dažiem mēnešiem.
            
         
               (5)
            
            
               Piemērošanas termiņš un ieviestie pasākumi būtu jebkurā laikā jāpārskata, ņemot vērā jaunu informāciju par epidemioloģisko situāciju skartajos Itālijas reģionos.
            
         
               (6)
            
            
               Īstenošanas lēmums 2014/909/ES būtu attiecīgi jāgroza.
            
         
               (7)
            
            
               Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Īstenošanas lēmuma 2014/909/ES 4. pantu aizstāj ar šādu:
   
      “4. pants
      Šo lēmumu piemēro līdz 2017. gada 31. martam.”
   
   2. pants
   Šis lēmums ir adresēts Itālijas Republikai.
   
      Briselē, 2015. gada 27. oktobrī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 395, 30.12.1989., 13. lpp.
   
   
      (2)  OV L 224, 18.8.1990., 29. lpp.
   
   
      (3)  Komisijas 2014. gada 12. decembra Īstenošanas lēmums 2014/909/ES par konkrētiem aizsardzības pasākumiem attiecībā uz apstiprinātiem mazās stropu vaboles sastopamības gadījumiem Itālijā (OV L 359, 16.12.2014., 161. lpp.).